NARIADENIE RADY (ES) č. 1296/2004
z 12. júla 2004,
ktorým sa povoľujú prevody medzi množstvovými obmedzeniami textilných a odevných výrobkov s pôvodom vo Vietnamskej socialistickej republike
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 133,
keďže:
(1)
Európske spoločenstvo a Vietnamská socialistická republika 15. decembra 1992 parafovali dohodu o obchode s textilnými a odevnými výrobkami (1), ktorá bola schválená rozhodnutím 96/477/ES (2). Dohoda bola naposledy zmenená a doplnená výmenou listov medzi Európskym spoločenstvom a Vietnamskou socialistickou republikou, parafovanou 15. februára 2003 a dočasne uplatňovanou od 10. septembra 2003 (3).
(2)
Podľa článku 9 uvedenej dohody určité množstvové obmedzenia možno previesť do nasledujúceho roku, ak neboli využité v bežnom roku.
(3)
Vzhľadom na zvýšenie kvóty stanovené výmenou listov z 15. februára 2003, Vietnamská socialistická republika požiadala 10. septembra 2003, aby nevyužité množstvá zvýšenej kvóty za rok 2003 boli prevedené do množstvových obmedzení kvótového roku 2004.
(4)
Vietnamské hospodárske subjekty a hospodárske subjekty spoločenstva mohli iba čiastočne využiť výhody zvýšenia kvóty v roku 2003, a preto je vhodné previesť nevyužitú časť týchto dodatočných množstiev na kvótové úrovne v kvótovom roku 2004,
PRIJALA TOTO NARIADENIE:
Článok 1
Prevody medzi množstvovými obmedzeniami pre textilný tovar s pôvodom vo Vietnamskej socialistickej republike sa povoľujú v súlade s prílohou k tomuto nariadeniu pre kvótový rok 2004.
Článok 2
Toto nariadenie nadobúda účinnosť deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 12. júla 2004